嶺南

嶺南係廣東廣西一帶地方，有時亦都包括湖南、江西南面少部份地方。因為嶺南北面有越城嶺、揭陽嶺、萌渚嶺、騎田嶺同埋大庾嶺組成嘅五嶺，阻隔住中原，所以就叫五嶺之南，又或者淨係叫嶺南。嶺南南邊係南中國海，因此一直海上貿易都好發達。因為有高山隔住，有自己一套文化經濟，呢方面同北面中原人好唔同，所以古代中原人就叫呢度做『蠻夷之地』。

嶺南因為響正熱帶同亞熱帶之上，又近大海，所以比起中原地方來講，天氣濕熱。夏天耐唔耐就打風。

範圍同名嘅變化 
秦前對嶺南一帶，有唔同嘅叫法。《元和郡縣誌》「嶺南道」下記：「廣州，春秋百越之地。」喺春秋時一律叫百越，到戰國時就叫「揚越」，《史記·南越列傳》載：「秦時已併天下，略定揚越，置桂林、南海、象郡。」張晏「揚越」下注話：「揚州之南越也。」又「索隱」引《戰國策》話：「吳起為楚收揚越」。

戰國陣嘅「揚越」，大致包括咗而家嘅兩廣，同兩湖，仲有江西嘅部分地頭。而嶺南嘅交通唔係好方便，地廣人稀，就未成為楚國嘅勢力範圍。秦陣又稱乎嶺南做「陸梁」，《史記·秦始皇本紀》載：「三十三年。……略取陸梁地，為桂林、象郡、南海」。「正義」注：「嶺南之人多處山陸，其性強梁，故稱陸梁」。「揚越」為較古之名，地域較廣；「陸梁」之名後起，專指嶺南。

《晉書·地理志下》就將秦代所立嘅南海、桂林、象郡叫做咗「嶺南三郡」，明確咗嶺南嘅區域範圍：北靠五嶺，南臨南海，西連雲貴，東接福建。呢個範圍包括咗廣東、廣西同海南嘅大部分仲有越南北部。宋代後，越南北部就正式脫離中原政權，獨立建政。

嶺南道 
嶺南亦係大唐時行政區名，叫嶺南道。管嘅地方大約係定下廣東、廣西兩省，同埋，鄰國越南。去到唐末，有州或郡七十三，都護府一，縣三百一十四。因為大唐時，一時將郡轉做州，一時將州轉做郡，所以嶺南道之下，一地同時有州名同郡名。而大唐嘅州，就淪為郡一級咁，同大漢時嘅州好唔同，個影響亦反映喺家下地名之上。嶺南道治所喺廣州。

嶺南文化

中國地理